
Campanie de colectare a deșeurilor electrice și electronice în Cluj-Napoca
Clujenii sunt încurajați să predea responsabil deșeurile electrice și electronice și pot primi un premiu instant
Cluj-Napoca, septembrie 2026  
Asociația ECOTIC, în parteneriat cu ECOTIC Transilvania, Domeniul Public Napoca și Primăria Municipiului Cluj-Napoca, organizează, în perioada 21 septembrie – 23 octombrie 2026, o campanie de colectare a deșeurilor de echipamente electrice și electronice (DEEE) provenite de la populație.
Campania le oferă locuitorilor municipiului Cluj-Napoca posibilitatea de a preda în mod responsabil echipamentele electrice și electronice vechi sau neutilizate, contribuind astfel la colectarea separată și reciclarea acestora.
Predă minimum 20 kg de deșeuri electrice și primești un premiu instant
Pe durata campaniei, persoanele care predau cel puțin 20 kg de deșeuri electrice și electronice vor primi, pe loc, o umbrelă, în limita stocului disponibil.
Pot fi predate diverse tipuri de echipamente electrice și electronice ajunse la finalul perioadei de utilizare: electrocasnice mici și mari, televizoare și monitoare, echipamente IT, aspiratoare, aparate de cafea, cuptoare cu microunde, aparate de radio, telefoane, cabluri și alte dispozitive electrice sau electronice.
Unde pot fi predate deșeurile electrice
Pe întreaga perioadă a campaniei, deșeurile pot fi aduse la Centrul integrat de colectare separată prin aport voluntar (CAV) Cluj-Napoca de pe Strada Platanilor FN, județul Cluj. Programul de predare este de luni–vineri: 12:00–20:00, iar sâmbătă: 09:00–15:00.
Pentru deșeurile electrice voluminoase sau pentru cantități de peste 50 kg, locuitorii municipiului Cluj-Napoca pot solicita preluarea de la domiciliu.
Programările pentru ridicarea de la domiciliu se fac la numărul de telefon 0747.326.842.

Serviciul facilitează predarea echipamentelor mari sau greu de transportat și oferă o soluție simplă și accesibilă pentru eliminarea responsabilă a acestora.
Prin această campanie, organizatorii urmăresc să încurajeze colectarea separată a deșeurilor electrice și electronice și să ofere comunității locale soluții accesibile pentru predarea corectă a echipamentelor vechi.
Deșeurile electrice și electronice nu trebuie abandonate pe domeniul public și nici eliminate împreună cu deșeurile menajere. Predarea lor prin sisteme dedicate de colectare permite recuperarea și reciclarea materialelor și contribuie la reducerea impactului asupra mediului.

